Nõudepesumasinate fosfaadivabade pesuvahendite tehnilist teostatavust kinnitab KNPde uuring, mille kohaselt on alates 2012. aastast võetud fosfaatide asendusmeetoditele suur hulk patente. Lisaks on mitme liikmesriigi tarbijaühendused teinud katseid, et võrrelda fosfaadivabade ja fosfaate sisaldavate KNPde toimet. Mis puutub pesemistõhususse, siis üldiselt toimivad fosfaadivabad ja fosfaate sisaldavad KNPd sarnaselt. Enamik sidusrühmi märkis, et KNPde toime sõltub paljudest teguritest (koostis, toorainehindade kõikumised ja uue tehnoloogia kasutuselevõtt), mis jäävad alles sõltumata sellest, kas fosfaate kasutatakse või mitte.

Fosfaatide asendamiseks on turul kättesaadavad mitu alternatiivset ainet. Kuna fosfaatidel on mitu otstarvet, peavad ka alternatiivsed ained täitma kõiki neid otstarbeid. Seetõttu on samade tulemuste saavutamiseks harilikult tarvis mitut eri koostisosa. Alternatiivsete ainete hulka kuuluvad kelaadimoodustajad, dispergeerivad polümeerid, pindaktiivsed ained ja ensüümid. Tootjate kinnitusel on fosfaatide asendamine rea alternatiivsete ühenditega tehniliselt teostatav.

Määruses on sätestatud, et hiljemalt 31. detsembriks 2014 analüüsib komisjon põhjaliku hindamise abil ning võttes arvesse uut teavet KNPde turgude kohta liikmesriikides ja uusi teaduslikke andmeid, kas KNPde suhtes kehtestatud piiranguid tuleks muuta. Käesolevas aruandes on esitatud komisjoni analüüs piirväärtusest 0,3 grammi suurema ja väiksema fosforisisaldusega KNPde mõjust keskkonnale, tervisele, tööstusharule ja tarbijatele, võttes arvesse tegureid, nagu tootjate kulud, fosfaatide alternatiivsete ainete kättesaadavus, vastavate pesuvahendite suhteline pesemistõhusus ning mõju reoveepuhastusele ja selle tõhususele.

Euroopa Parlamendi ja nõukogu 14. märtsi 2012. aasta määruses (EL) nr 259/2012 on sätestatud, et fosfaatide kasutamist kodumajapidamises kasutatavates pesupesemisvahendites ja kodumajapidamises kasutatavates nõudepesumasinate pesuvahendites tuleb piirata. Määruse VIa lisas on alates 1. jaanuarist 2017 kehtestatud 0,3 grammi suurune piirang fosfori kogusisaldusele standarddoosi kohta kodumajapidamises kasutatavates nõudepesumasinate pesuvahendites (edaspidi „KNP”). Pesupesemisvahendite suhtes on kõnealuses lisas kehtestatud fosfori kogusisaldusele 0,5 grammi suurune piirang, mis rakendus juba 2013. aasta juunist.

Euroopa kodumajapidamises kasutatavate pesuvahendite ja hooldustoodete turu käive tervikuna ulatus 2013. aastal hinnanguliselt 28,5 miljardi euroni. Nõudepesuvahendid moodustavad 15,1 % turust ja Euroopa KNPde turu käive, mis moodustas 2013. aastal ligikaudu 60 % nõudepesuvahendite turust, ulatus 2,489 miljoni euroni. Ülejäänud 40 % nõudepesuvahenditest moodustavad tööstuslikud hooldustooted ja kätepesuvahendid.

Paljud tootjad pakuvad juba mõningatele ELi liikmesriikidele fosfaadivabasid KNPsid. KNPde hinnad näivad põhinevat peamiselt toimel ega sõltu naatriumtripolüfosfaadi sisaldusest, kuna mõlemat tüüpi KNPsid müüakse ligikaudselt samas hinnavahemikus. Täielikul üleminekul fosfaadivabadele KNPdele ootab suurem osa sidusrühmadest alternatiivsete ainete jätkuvat hinnalangust, mis omakorda langetab fosfaadivabade KNPde hindu.

2.3.2. Fosforiturg ja KNPde turuosa

Fosfaate saadakse fosforiidist ning neid kasutatakse nii väetisetööstuses kui ka keemiatööstuses. Ligikaudu 90 % maailma fosfaadivajadusest on seotud väetiste tootmise ja muude põllumajanduslike otstarvetega. Fosforiidi hind maailmaturul sõltub nõudlusest väetise järele ja selle tarnetest.

Euroopa naatriumtripolüfosfaaditoodang moodustab vähem kui 10 % kogu maailma naatriumtripolüfosfaaditoodangust. Suurim osa ELi naatriumtripolüfosfaaditoodangust 2007. aastal eksporditi, veidi väiksem osa kasutati liidusiseselt pesupesemisvahendites. Sellest alates on pesupesemisvahendite turg fosfori piiratud kasutamise nõude tõttu muutunud.

2.4. Mõjuanalüüs

Ligikaudu 78 % 35st küsimustikule vastanud sidusrühmast märkis, et 2017. aastaks on võimalik täita KNPde fosforisisalduse piiramise nõue 0,3 grammi doosi kohta ning 69 % leidis selle piirangu olevat isegi soovitava. Ükski sidusrühm ei väitnud, et nõudeid ei ole võimalik täita.

2.4.1. Majanduslik mõju

Mõju fosfaaditarnijatele

Mõju naatriumtripolüfosfaadi tarnijatele on raske hinnata andmete puudumise tõttu, kuna tarnijad ei avaldanud piisavalt teavet. 2007. aasta arvandmete põhjal Euroopa naatriumtripolüfosfaadi kohta, fosfaadi kasutusalade ülemaailmse jaotuse põhjal ning pesuvahendite jaotuse põhjal ELis esitati KNPde uuringus hinnang ELi KNPde turu kohta 2013. aastal. Eeldatavalt on naatriumtripolüfosfaadi kasutuse osakaal KNPdes sarnane naatriumtripolüfosfaadi ekspordi osakaaluga. Viimaste aastate jooksul on tarnijate arv ELis vähenenud neljalt kolmele. Selle tõttu kadus ühes Madalmaade tarnekohas 450 töökohta. Siiski ei ole sellel komisjoni talituste hinnangul tõestatud seost määrusega (EL) nr 259/2012.

Jätkates prognoosimist 2017. aasta kohta ja sealt edasi (võrrelduna 2013. aastaga) ning võttes arvesse naatriumtripolüfosfaadi kasutuse võimalikku kadumist KNPde turult, samal ajal kui kõik ülejäänud turud jäävad muutumatuks, võib oletada, et naatriumtripolüfosfaadi tootmine ELis tervikuna väheneb ligikaudu 37 % võrra, enne kui jõustub fosfaatide kasutamise piirang KNPdes. Ligikaudu 57 % toodangust läheks sel juhul ekspordiks ning ülejäänud 43 % suunataks prognoosi kohaselt ümber tööstuslikuks ja institutsionaalseks kasutamiseks ette nähtud pesuvahenditesse ja mujal kui pesuvahendites kasutamiseks. Seda hinnangut toetab asjaolu, et naatriumtripolüfosfaadi teatavad kasutused mujal kui pesuvahendites on viimastel aastatel suurenenud; üks ettevõtja märkis oma aastaaruandes, et nõudlus muude toodete järele on kompenseerinud langust pesuvahendite sektoris. Üks sidusrühm aga vaidlustas prognoosi, mille kohaselt puuduks ulatuslik mõju fosfaaditarnijatele. Ta väitis olevat väga ebatõenäolise, et ettevõtjad suudavad ekspordi abil kompenseerida naatriumtripolüfosfaadi müügitulude kaotust ELis ning et lisaks on väga raske säilitada „ainult ekspordiks” tootmist tööstuskemikaalide, nagu naatriumtripolüfosfaadi puhul, kui siseturg puudub.

Mõju pesuvahendite tootjatele

KNPde uuringu kohaselt ei mõjutaks fosforitootmise suhteliselt piiratud vähendamine fosfori piiramise tõttu KNPdes märkimisväärselt fosfori hinda maailmaturul. Peale selle annab fosfaatide kasutamise piiramine võrdsed võimalused ELi KNPde tootjatele, importijatele ja kauplejatele, kuna fosfaate sisaldavate KNPde kasutamine on mõnes ELi riigis (nt Rootsis) või mujal maailmas (nt mitmes USA osariigis nagu Illinois, Indiana, Maryland, Massachusetts, Michigan ja New York) juba piiratud või keelustatud. Fosfaate sisaldavate KNPde järkjärguline kaotamine ELi turult soodustaks seega innovatsiooni ning looks ärivõimalusi KNPde tootjatele ja tarnijatele ELis, et nad võiksid asuda juhtrolli üleilmses kontekstis ja panustada seeläbi ELi tööstusharu konkurentsivõimesse.

Küsimustikule vastanud tootjad olid lahkarvamusel nende lisakulude küsimuses, mis on tingitud üleminekust fosfaadivabadele KNPdele. 54 % sidusrühmadest väitis, et kulud tulenevad peamiselt koostisest ja tooraine hinnakõikumistest, sõltumata sellest, kas fosfaate kasutatakse või mitte. Samuti väärib märkimist, et pesuvahendite tootjad muudavad konkurentsivõime säilitamiseks regulaarselt oma toodete koostist (keskmiselt iga 3,5 aasta järel) ja et selline muutmine fosfaatide kasutuse piiramiseks ei tooks tingimata kaasa lisakulutusi. Teised sidusrühmad (18 %) märkisid, et puudub alternatiivne, samasuguse kulu ja toimivuse suhtega tehnika, ning 27 % sidusrühmadest märkis lihtsalt, et fosfaadivabade koostiste puhul on hinnad kõrgemad.

Kõikjal maailmas on üldine suundumus fosfaadivabale tootmisele, kaasa arvatud leebemate õigusnormidega riikides, mis tähendab, et kulutused ei ole nii suured, et takistada tootjatel üleminekut sooritamast. Ka Euroopa tootjad toodavad ja müüvad fosfaadivabasid KNPsid muudel suurtel turgudel, nagu USAs, kus fosfori piirang kehtib mõnes osariigis juba alates 2013. aastast. Lisaks on mõned fosfaadivabad koostised olnud parema toimega kui fosfaate sisaldavad KNPd. Seega peaksid Euroopa fosfaadivabade pesuvahendite tootjad jääma konkurentsivõimeliseks õigusnormidest sõltumata.